text: 3F indleder ny kamp mod Amin Skov
  21 november 2012 kl. 07.25
  3F har længe blokeret Vejlegården. Nu udvides konflikten til en anden af Amin Skovs virksomheder.
  Fagforbundet 3F indleder nu et nyt opgør mod restauratør Amin Skov fra Vejlegården.
  3F blokerer restauranten, fordi Amin Skov ikke vil skrive overenskomst med 3F. I stedet har Vejlegården overenskomst med Krifa.
  Det handler den ny konflikt ikke om. Den handler i stedet om Amin Skovs rengøringsvirksomhed OL-Rengøring, som han driver sammen med sin samlever.
  3F stævner nu Amin Skov for brud på loven om arbejdstid i rengøringsfirmaet. 
  Det sker på vegne af et lettisk ægtepar, der har arbejdet i virksomheden og klaget over arbejdsforholdene.
  Amin Skov siger, at hvis reglerne er blevet brudt, er det sket utilsigtet.
  - I det øjeblik, vi blev gjort opmærksom på, at arbejdsmiljøloven muligvis var brudt, tog vi selv straks kontakt til Arbejdstilsynet og bad dem om at vurdere sagen, siger han til Ritzau.
  Ifølge Amin Skov er det lettiske ægtepar tidligere afsløret i at skrive for mange timer på, så han har nu meldt dem til politiet for bedrageri.
  